จัดหนัก
พักหลัง สำนักงานการตรวจเงินแผ่นดิน (สตง.) เงียบไปพอควร ไม่ค่อยออกมาแจ้งผลการตรวจสอบ
25 ก.ค. 2558

โดย...สปาย 008
พักหลัง สำนักงานการตรวจเงินแผ่นดิน (สตง.) เงียบไปพอควร ไม่ค่อยออกมาแจ้งผลการตรวจสอบหรือรายงานการตรวจสอบโครงการแปลกๆ อะไรเท่าไรนัก
ไหนๆ ก็ไหนๆ นานๆ จะโผล่มาที สตง.จัดหนักให้สำนักงานนโยบายและแผนพลังงาน (สนพ.) เข้าไปสอบโครงการประชาสัมพันธ์ด้านพลังงาน 9 โครงการ วงเงิน 96 ล้านบาท ว่าพบพิรุธกระบวนการจัดจ้างไม่โปร่งใสไม่ปฏิบัติตามกฎ ระเบียบ ข้อบังคับ ตลอดถึงการเอื้อประโยชน์แก่ผู้ดำเนินงานเพียงรายเดียวด้วยวิธีพิเศษ
ในจำนวนนี้มี 4 โครงการที่ดำเนินการอย่างถูกต้อง ส่วนอีก 5 โครงการ เจ้าหน้าที่และคณะกรรมการจัดจ้างมีพฤติการณ์การกระทำความผิดลักษณะเดียวกัน คือ กระทำการละเว้นการปฏิบัติหน้าที่โดยมิชอบ กระทำการใดๆ ที่มุ่งหมายไม่ให้เกิดการแข่งขันราคาอย่างเป็นธรรม ไม่เปิดเผย ไม่โปร่งใส
ที่ สตง.คาใจนี่ เพราะผลตรวจสอบพบว่าในสัญญามีการจัดจ้างบริษัทเพียงรายเดียวเท่านั้น โดยให้เหตุผลว่าบริษัทนี้มีความรู้ความชำนาญเป็นพิเศษ ทั้งที่ควรจะใช้วิธีการประกวดราคา แว่วว่า บริษัทนี้เจ้าของเป็นคนใกล้ชิดอดีตบิ๊กพลังงานซะด้วย